Pentru prima oară, Academia reacţionează prompt la apariţia unui cuvânt nou în limba română! În urmă cu câteva ore, un brontozaur de la Institutul de Lingvistică Iorgu Iordan a confirmat că următoarea ediţie a DEX va conţine, la insistenţele publicului larg, cuvântul „a ievalua” – cu sensul, recent încetăţenit, de a executa ordinele lui Dragnea ca o slugă mizerabilă.



„Definiţia din DEX a noului termen urmează să arate aşa: IEVALUÁ, ievaluez, vb. I. Tranz. A da afară la ordinul lui Dragnea; a executa comenzile lui Dragnea ca un sclav; p.ext. a slugări, a fi un limbric slinos. Din i + evalua„, se precizează în comunicatul Academiei.

Conducerea celui mai înalt for de ştiinţă şi cultură ar putea însă reveni asupra deciziei înainte de tipărirea noului DEX, deoarece riscă să fie şi ea ievaluată, au transmis surse din interior.